俠少行
作者：馮山
朝代：宋

paragraphs: 山東自古多才雄，輟耕隴上羞爲農。
鄉兵名在萬選中，一日聲價聞天聰。
十石弩力三石弓，殿前野戰如飄風。
白錦戰袍腰勒紅，詔容走馬出閶闔，都人仰看如飛鴻。
歸来意氣人誰及，道逢刺史猶長揖。
邯鄲白日袖劍行，振武青樓乘醉入。
傳聞留後收蘭州，姓名御筆親點抽。
府金百鎰輕一擲，且向塞外隨遨遊。
自此鋤犂變任俠，夜事椎埋晝馳獵。
有田無人耕，有子不養家，田間父老長咨嗟。